IVSR sê Puk-SR-voorsitter is steeds geskors; NWU benadruk heraanstellingMonica van Schalkwyk. Foto: Facebook Dít nadat die uitvoerende komitee van die IVSR tydens ’n mediakonferensie gesê het wat hom betref, is Van Schalkwyk steeds geskors. Louis Jacobs, woordvoerder van die universiteit, het aan Maroela Media gesê die bestuur neem kennis van die inhoud van die mediaverklaring wat deur die uitvoerende komitee van die IVSR uitgestuur is. “Dit bly die amptelike standpunt van die NWU dat Van Schalkwyk heraangestel is in haar posisie as adjunkvoorsitter van die IVSR. Dit het gevolg nadat ’n ondersoek ingestel is na die geldigheid van die tydelike skorsingsbevel wat deur die IVSR op haar gedien is, en ’n regsmening deur die universiteit se regskantoor opgestel is. Die regsmening het bevind dat die IVSR buite sy mandaat opgetree het,” het Jacobs gesê. Van Schalkwyk, ’n meestersgraadstudent in onderwys, is geskors nadat sy die res van die IVSR, wat uit SR-lede van die Mafikeng- asook die Vaaldriehoekkampus bestaan, se voorstel om veto-stemreg in die IVSR toe te pas, teengestaan het Bethuel Mokoena, president van die IVSR, het tydens Maandag se mediakonferensie gesê Van Schalkwyk het verkeerd opgetree en haar skorsing is volgens hulle nog van krag. “Daar is gerugte wat sê haar skorsing is opgehef. Die gerugte is onwaar. Ons doen ’n beroep op die NWU se bestuur om nie by die saak in te meng nie aangesien dit ’n interne IVSR-aangeleentheid is.” Mokoena het hom ook verder uitgespreek oor transformasie, samesmeltingsdoelwitte en menseregte by die universiteit. Jacobs het gesê die meeste van die kwessies wat deur Mokoena geopper is, vorm deel van die strategiehersieningsproses waarmee die NWU tans besig is of wat reeds deur die raad van die NWU hanteer is. “As deel van die konsultasieproses rakende die daarstelling van ’n nuwe strategie vir die NWU word alle belanghebbers van die universiteit betrek. Verskeie sessies het reeds met studente en studenteverteenwoordigers plaasgevind, en die volgende sessie met die onderskeie kampusse se studenterade vind komende Donderdag plaas.”